
Бочче
Утыку къохьэ
Налшык дэт спорт комплексым боччемкIэ зэхьэзэхуэ щекIуэкIащ. Абы хэтащ Къэбэрдей-Балъкъэрым и къалэхэмрэ районхэмрэ щыщ спортсмен 50-м щIигъу. Турнирыр къызэрагъэпэщащ КъБР-м СпортымкIэ и министерствэм и деж щыIэ Сабий-ныбжьыщIэ спорт-адаптацэ школым и тренерхэм.
Зэпеуэм хэта спортсменхэр гупитIу гуэшауэ щытащ. ЩIалэхэм я деж япэ гупым щытекIуащ Куэцэ Рустам. ЕтIуанэ хъуащ Бзадзэ Мусэ. Ещанэ увыпIэр Iэрыхьащ МахуэлI Арсен. Пщащэхэм я зэхьэзэхуэм япэ увыпIэр Савинэ Ксение, етIуанэр — Хьэшкъул Марие, ещанэр — Апсуваевэ Жамиля сымэ къахьащ.
ЕтIуанэ гупым щIалэхэм я деж пашэ щыхъуащ ЦIыпIынэ Дамир. ЕтIуанэ увыпIэр Егиазарян Артур, ещанэр — Къанло Дамир ялъысащ. Пщащэ псоми ШэрыIужь Даринэ ятекIуащ. Шыбзыхъуэ Элинэ етIуанэ увыпIэр къихьащ, Сурневэ Дарье ещанэ хъуащ.
Гуп зэпеуэм Савинэ Ксениерэ Строев Тимуррэ щытекIуащ. КхъуэIуфэ Дарэрэ ПщыукI Темыркъанрэ етIуанэ хъуащ. Чэрты Эрикэрэ Былымгъуэт Алихъанрэ ещанэ увыпIэр къахьащ.
НафIэдз Мухьэмэд.
Бзюдо
500-м щIигъу
«Спортыр терроризмэм пэщIэтщ» къыхуеджэныгъэм щIэту иджыблагъэ Налшык щекIуэкIащ дзюдомкIэ урысейпсо турнир. Ар къызэрагъэпэщащ 2010 гъэм щIэпхъаджащIэхэм яукIа, полицэм и подполковник Бикъэ Джульберт и фэеплъу.
Зэпеуэм хэтащ Урысей Ипщэм къикIа спортсмен 500-м щIигъу. Абы КъБР-м щыщхэм къыщахьащ медалитху. Мисиров Исмэхьилрэ (килограмм 60) Иванченкэ Викторрэ (килограмм 81-рэ) текIуэныгъэр зыIэрагъэхьащ. Килограмм 66-рэ зи хьэлъагъ Хьэжмэт Къантемыр дыжьын медалыр къихьащ. Семэн Темырланрэ (килограмм 46-рэ) Байрамов Маликрэ (килограмм 81-рэ) жэз медалхэр ялъысащ.
КъыхэжаныкIа ди спортсменхэм я тренерщ Емкъуж Мухьэмэд, УнэшхуэлI Аслъэн, Бунятов Ализаде сымэ.
Махуэщ Шумахуэ.
